Document ID: 32010R0589
Publication Date: 2010-07-05

Title and Content:
UREDBA KOMISIJE (EU) št. 589/2010
z dne 5. julija 2010
o spremembi Uredbe Sveta (EU) št. 53/2010 glede omejitve ulova za pravo peščenko v vodah EU cone IIIa ter vodah EU con IIa in IV
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EU) št. 53/2010 z dne 14. januarja 2010 o določitvi ribolovnih možnosti za leto 2010 za nekatere staleže rib in skupine staležev rib, ki se uporabljajo v vodah EU, in za plovila EU v vodah, kjer so potrebne omejitve ulova (1), ter zlasti člena 5(3) Uredbe,
ob upoštevanju naslednjega:
(1)
Omejitve ulova za pravo peščenko v conah ICES IIa in IV so določene v Prilogi IA k Uredbi (EU) št. 53/2010.
(2)
V skladu s točko 6 Priloge IID k Uredbi (EU) št. 53/2010 mora Komisija revidirati celotni dovoljeni ulov (TAC) in kvote za leto 2010 za pravo peščenko v navedenih conah na podlagi mnenja Mednarodnega sveta za raziskovanje morja (ICES) ter Znanstvenega, tehničnega in gospodarskega odbora za ribištvo (STECF).
(3)
Po navedbi STECF bi se TAC z enačbo iz točke 6 Priloge IID k Uredbi (EU) št. 53/2010 določil v višini do 400 000 ton.
(4)
Prava peščenka je severnomorski stalež, ki se deli z Norveško, vendar se trenutno ne upravlja skupno. Ukrepi, predvideni s to uredbo, so v skladu s posvetovanji z Norveško po določbah dogovorjenega zapisnika sklepov pogajanj o ribištvu med Evropsko komisijo in Norveško z dne 26. januarja 2010. Zato je treba delež Evropske unije tistega dela TAC, ki se ga lahko ulovi v vodah EU con ICES IIa in IV, določiti na 90 % od 400 000 ton.
(5)
Po pogajanjih z Norveško bi se količina deleža EU, ki je bila dodeljena Norveški, povečala z 20 000 ton na 27 500 ton v zameno za ribolovne možnosti za druge vrste v norveških vodah.
(6)
Znanstveni, tehnični in gospodarski odbor za ribištvo priporoča povečanje TAC za 4,23 %, da bi se vključile vode EU cone ICES IIIa.
(7)
Prilogo IA k Uredbi (EU) št. 53/2010 je zato treba ustrezno spremeniti -
SPREJELA NASLEDNJO UREDBO:
Člen 1
Priloga IA k Uredbi (EU) št. 53/2010 se spremeni v skladu s Prilogo k tej uredbi.
Člen 2
Ta uredba začne veljati na dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. julija 2010

Classification:
Level 1 Topics: 100145
100146
100156
100155
Level 2 Topics: 100252
100242
100183
100185
Level 3 Topics: 567
2470
3544
2476
2497
All Topics: 1160
3544
4790
5228
5254
544
5585
598